16世纪末，伊凡四世死脱之后，罗宋开始逐渐动乱。因为国内贵族个内斗，引入西面大国波兰、瑞典轮番干涉罗宋事物，酿成17世纪初个大危机。波兰人开入莫斯科，扶植假沙皇，罗宋面临亡国。到1612年，罗宋人民自发个爱国运动达到高潮，终于拿波兰侵略者赶跑。让罗曼诺夫家族登上皇位，从此开始罗曼诺夫王朝。17世纪个罗宋，是一个处于缓慢改革当中个国家，来勒军事方面，搭迭个辰光交关内亚帝国一淘，训练交关新军。弗过来勒社会层面，还一经是老个一套，教会掌控教育，科学基本没有，妇女地位低下。来勒领土扩张高头，主要实现向东方个扩张，西伯利亚成为罗宋个领土。来勒西面，搭波兰进行长辰光对立，从1630年到1670年，战争进行交关年数。顶大个收获是拿乌克兰个哥萨克控制到自家手里向。1650年代，沙皇支持罗宋个新牧首尼康对教会进行改革，引发罗宋教徒老大个弗满，造成教会分裂，一部分坚持老早礼拜方式个人，逃到北面，拨成为老信仰者。